מזור רובוטיקה

מזור רובוטיקה בע"מ היא חברה למכשור רפואי ויצרנית מערכת הנחיה רובוטית לניתוחי עמוד השדרה. מטה החברה בארצות הברית ממוקם באורלנדו, פלורידה, עם משרדים בינלאומיים בקיסריה שבישראל ומינסטר, גרמניה. החברה הייתה רשומה בבורסה לניירות ערך בתל אביב החל מאוגוסט 2007, והחל ממאי 2013 הייתה רשומה למסחר גם בנאסד"ק. בספטמבר 2018 רכשה מדטרוניק את מזור רובוטיקה לפי שווי חברה של 1.6 מיליארד דולר. מוצר הדגל של החברה, מערכת רנסאנס, אושר על ידי מנהל המזון והתרופות האמריקאי, ומשווק לניתוחי מוח ועמוד השדרה מאז שנת 2011. מנתחים המשתמשים במערכות של מזור רובוטיקה מתמחים בניתוחים אורתופדיים ונוירוכירורגיים. החברה הוקמה בספטמבר 2000 בשם "מזור רובוטיקה בע"מ". ביולי 2003 שינתה החברה את שמה ל"מזור טכנולוגיות ניתוחיות בע"מ", ובשנת 2010 שינתה את שמה בחזרה לשם המקורי. החברה החלה במחקר רובוטיקה כירורגית במעבדות הרובוטיקה של הפקולטה להנדסת מכונות בטכניון בחיפה בשנות ה-90 של המאה ה-20. החברה הוקמה על ידי פרופסור משה שוהם ואלי זהבי. פרופסור שוהם הוא ראש המעבדה לרובוטיקה רפואית של הפקולטה להנדסת מכונות בטכניון, וזהבי כיהן בעברו כסגן הנשיא בתחום ההנדסה בחברת אלסינט. בתחילת שנת 2002 מיקמה החברה את משרדיה בחממת T3 - היחידה לפיתוח עסקים של הטכניון, אשר מטרתה העברת טכנולוגיות חדשניות שפותחו בטכניון למסחור עבור שווקים גלובליים. בשנת 2003 מונה אורי הדומי, לשעבר סמנכ"ל הכספים של חברת Denex, למנכ"ל מזור רובוטיקה. הדומי היה גם מייסד ומנכ"ל של 7D בע"מ (מעקב תנועה ליישומים רפואיים), ויו"ר הוועדה המדעית איזמל (תאגיד לתעשייה מונחית-תמונה). החברה גייסה 7 מיליון דולר מכמה קרנות הון סיכון. לאחר מכן עברה החברה למשרדיה הנוכחיים בפארק תעשייה קיסריה. בתחילת 2004 קיבלה החברה אישור ראשון לשיווק באירופה (סימון CE) למוצרה הראשון SpineAssist. עם ציון דרך זה, SpineAssist הפך למערכת ההנחיה הראשונה הזמינה באופן מסחרי עבור ביצוע ניתוחים בעמוד השדרה. החברה החלה לשווק את SpineAssist באירופה, ורשמה מכירות ראשונות של המוצר זמן קצר לאחר מכן. בהמשך 2004 קיבלה החברה את אישורה הראשון ממנהל המזון והתרופות האמריקאי ל-SpineAssist, ובכך הפכה לחברה הראשונה המשווקת מערכת רובוטית לניתוחי עמוד שדרה בארצות הברית. בפברואר 2008, קיבלה החברה אישור לשיווק באירופה (סימון CE) למוצר השני שלה דיסק-אסיסט (DiscAssist), מוצר לתכנון והנחיה של השתלת דיסק מלאכותי. זאת לאחר שהשלימה ניתוחים ראשונים במטופלים בבית חולים בגרמניה. ביוני 2011 השיקה החברה את המוצר הרובוטי הנוכחי שלה, רנסאנס - מערכת הנחיה רובוטית, אשר החליף את SpineAssist. בפברואר 2014 נבחר פרופסור שוהם לאקדמיה הלאומית להנדסה (NAE) על תרומה לטכנולוגיה רובוטית לניתוחים מונחי תמונה. עד אוקטובר 2016, התקינה מזור רובוטיקה כ-130 מערכות ברחבי העולם, כ-80 מתוכן בארצות הברית - שוק היעד העיקרי של החברה. במאי 2016 החלה חברת מדטרוניק האמריקאית לשווק את מערכת רנסאנס של מזור רובוטיקה ובמקביל הגיעה להחזקה של 11% ממניות מזור. בספטמבר 2018 רכשה מדטרוניק את מזור רובוטיקה לפי שווי חברה של 1.6 מיליארד דולר. אתר האינטרנט הרשמי של מזור רובוטיקה (באנגלית) טלי חרותי-סובר, "נכנסתי לשלב המכירות מוקדם מדי", באתר TheMarker‏, 28 בספטמבר 2016 רותם אליזרע, דור העתיד בניתוחי עמוד שדרה: הטכנולוגיה של מזור רובוטיקה, באתר ynet, 22 בספטמבר 2018 גלי וינרב, ‏"בהתחלה אמרנו לרופאים, רק אחרי 50 ניתוחים לא תרצו לנתח בלי המוצר שלנו", באתר גלובס, 22 בדצמבר 2018 Renaissance : ניתוח על ידי רובוט, באתר "חדשנות ישראלית" פרטי החברה באתר הבורסה מזור רובוטיקה בע"מ: נתונים כספיים באתר מאי"ה. דוח תקופתי ושנתי לשנת 2011, עמוד 3, באתר מאי"ה ניר צליק, ברגע האחרון: מזור הגיעה למכירות של 7 מערכות ברבעון השני, באתר כלכליסט, 7 ביולי 2015 גלי וינרב, ‏הכירו את אורי הדומי, המאבטח שהפך למנכ"ל והוביל את מזור רובוטיקה לאקזיט ענק, באתר גלובס, 21 בספטמבר 2018 אלי שמעוני, רובוט לניתוחי גב של מזור גייס 10 מליון דולר, באתר ynet, 4 במאי 2005 יורם גביזון, מזור - אישור לשווק באירופה מוצר לניתוח להשתלת דיסק, באתר הארץ, 25 בפברואר 2008 השקה עולמית של מערכת ה-Renaissance וקבלת אישורי FDA ו- CE, באתר מאי"ה מזור מציגה את רובוט ה- SpineAssist לניתוחי עמוד שדרה בערוץ1, סרטון באתר יוטיוב גלי וינרב, ‏מזור עדכנה על מכירות של 25 מערכות; המניה זינקה ב-9%, באתר גלובס, 10 באוקטובר 2016 גלי וינרב, ‏נשבר שיא ישראלי: מדטרוניק רוכשת את מזור ב-1.6 מיליארד ד', באתר גלובס, 21 בספטמבר 2018 גולן חזני, עסקת ענק: מדטרוניק רוכשת את מזור רובוטיקה הישראלית תמורת 1.6 מיליארד דולר, באתר כלכליסט, 21 בספטמבר 2018